ดุสิตลั่น3ปีปักธง50รร.ในจีน
ดุสิต อินเตอร์เนชั่นแนลชูจุดขายความเป็นไทยบุกแดนมังกรตั้งเป้ายึดหัวหาดโรงแรม 50 แห่ง ใน 3-5 ปี
7 พ.ค. 2559

ดุสิต อินเตอร์เนชั่นแนลชูจุดขายความเป็นไทยบุกแดนมังกรตั้งเป้ายึดหัวหาดโรงแรม 50 แห่ง ใน 3-5 ปี
นายลิมบูนควี ประธานฝ่ายปฏิบัติการดุสิต อินเตอร์เนชั่นแนล ในเครือบริษัท ดุสิตธานี เปิดเผยว่า ขณะนี้อยู่ระหว่างหาโรงแรมรับบริหารเพิ่มในจีน โดยตั้งเป้าบริหารโรงแรมในจีนไม่ต่ำกว่า 50 แห่ง ใน 3-5 ปีจากนี้ ซึ่งปัจจุบันมีโรงแรมที่รับบริหารเปิดในจีนแล้ว 4 แห่ง คือ ดุสิตธานี ตงไถ เจียงซู ดุสิตธานี ฟูดู ชิงเฟ่ย หางโจว ดุสิตเดวาราณา ฉงฮั่ว หางโจว และดุสิตดีทู ฟูดู บินฮู หางโจว และยังมีโรงแรม 20 แห่ง ที่เซ็นสัญญาบริหารไว้ ขณะนี้อยู่ระหว่างการก่อสร้าง
“เป้าหมายรวมของเครือดุสิตคือ มีโรงแรมเปิดให้บริการ 45 แห่งทั่วโลก ใน 3-5 ปีข้างหน้า และเซ็นสัญญารับบริหารโรงแรมเพิ่มปีละ 20 แห่ง”
ทั้งนี้ โรงแรม 4 แห่ง ที่เปิดบริการในจีนได้รับกระแสตอบรับดี 90% ของผู้ใช้บริการเป็นคนจีน เพราะตลาดคนจีนท่องเที่ยวในประเทศมีขนาดใหญ่มาก เป็นตลาดที่แข็งแกร่ง แม้เศรษฐกิจจีนชะลอตัว แต่เมื่อดูอัตราการเติบโตทางเศรษฐกิจจีนที่ 6.8-6.9% ถือว่าสูงเมื่อเทียบประเทศอื่นในโลกและคนจีนชอบการท่องเที่ยวสัมผัสประสบการณ์แปลกใหม่ ทำให้การท่องเที่ยวยังคึกคัก สาเหตุที่คนจีนเลือกใช้โรงแรมในเครือดุสิต เพราะชื่นชอบความเป็นไทย เช่น สปาไทย และอาหารไทย 
ขณะที่ล่าสุดได้เซ็นสัญญากับบริษัท เจิ้งเหิง กรุ๊ป เป็นบริษัทพัฒนาอสังหาริมทรัพย์ในจีน เพื่อรับบริหารโรงแรมดุสิตธานี ฮอทสปริง แอนด์ เวลเนส รีสอร์ท ฝูโจว ในมณฑลฝูเจี้ยน โรงแรมนี้จะเปิดให้บริการในไตรมาส 2 ปี 2562 ส่งผลให้ดุสิตมีโรงแรมที่รอเปิดดำเนินการเพิ่มเป็น 21 แห่ง
สำหรับดุสิตมีแบรนด์โรงแรมในเครือ 4 แบรนด์ คือ ดุสิตธานี ดุสิตเดวาราณา ดุสิตดีทู และดุสิตปริ๊นเซส แบรนด์ที่มีศักยภาพจะขยายตัวในจีนมากที่สุดคือ ดุสิตธานี ซึ่งเป็นโรงแรม 5 ดาว และดุสิตดีทู โรงแรม 4 ดาว
นายฉวี่ฉางลู่ ประธาน บริษัท เจิ้งเหิง กรุ๊ป กล่าวว่า สาเหตุที่เลือกเครือดุสิตเข้าบริหารโรงแรมเนื่องจากมั่นใจจุดแข็งเรื่องการบริการอย่างไทย และประสบการณ์จากการทำธุรกิจโรงแรมมากว่า 65 ปี การให้เครือดุสิตบริหารได้ทำให้โรงแรมดุสิตธานี ฮอทสปริง แอนด์ เวลเนส รีสอร์ท ฝูโจว เป็นรีสอร์ทน้ำพุร้อนแห่งแรกในเมืองฝูโจวที่เป็นเครือโรงแรมระดับนานาชาติ